Jle kre, na Kee kree wa. Kee kre na Nyiɛkpɔɔ praa wa, a Kee kre na wi Nyiɛkpɔɔ.
Jle gbamm kre, wre na Nyiɛkpɔɔ praa wa.
Wre na Nyiɛkpɔɔ na yire mu yirɛ kro gbeele. Kre yira n wa, a wra la ki gbeelee nu.
Wre nu ŋmaa nyi, a ŋmaa kre pe leele kania.
Kania kre nyaa wɔmu nu, a wɔmu kre wa jaa ki tɔ.
Nyiɛkpɔɔ na ndro wa tun, praa u yeeri John.
Wre wra pan mu kania kre kee kpali leele pan, imi kie pe mbe pe yire u na mbe shɔ mbe li.
John titi na ma kania kre, la, paan wra pan mu kania kre kee kpali mbo,
kpra kania ŋga kie ti mbe ndro kro na nyaa kre paan waŋgra nu.
Wraa wa waŋgra nu, a wre na Nyiɛkpɔɔ na yire mu waŋgra gbeele, a nde waŋgra leele nsra u chin.
Wra pan u tra nu, a nde u tra leele nsra u shɔ.
La, mblɛ pra u yii, mu u shɔ mu li kre, wra pe ŋga jaŋga na pe pe Nyiɛkpɔɔ biile.
Kre semu ŋga, ki nsra pe lewo semu kolo na, la, Nyiɛkpɔɔ wre titi wra pe wru mu pe u biile.
Kee kre na pan mu pe lewo, mna tni o nu. O na u yɛnyiŋge nya, latam na kpra bribri. Yɛnyiŋge ŋga wra ta kre, kra pe wre, u lɛ Biblɔ nunu chom wre wo.
John na u kee yo mbo, “Ndro ŋmba kee ndaa yuu na u paan kro, a u jaŋga wɛ ni wo na wre wi kre. Nyjila ŋga ni pe nsra ta mu ni se kre, na uu wa.”
Latam kpɔɔ ŋga kii wa u nu kre saara na, u o dwan, na ka yaa o dwamu na.
Moses na Nyiɛkpɔɔ na yire mu o ŋga mbra yire, la, latam na kpra rɛ, Yesu Kristo pan yi yiri.
Ndro n da mu Nyiɛkpɔɔ nya tun, fɔna u Biblɔ nunu chom ŋmba wre na Nyiɛkpɔɔ wree nunu, a uu wa u jaara wre bɔkɔ. Wre u tia o chin imi na u Lɛ Nyiɛkpɔɔ wre nyi.